Vildtforvaltningsrådet, der rådgiver miljøminister Ida Auken (SF) i principielle spørgsmål om jagt og vildtforvaltning, vil nu overraskende frede mågerne. Den larmende fugl har ellers plaget borgere i flere større byer, især i Aalborg har det ført til flere klager. Thomas Krarup, der er gruppeformand for De Konservative i Aalborg Byråd, vil ikke acceptere at mågerne bliver fredet. - Vi, der bor i byen synes det er en plage - og som politiker i en by, der er voldsomt plaget af måger i sommerperioden, så er det horribelt at se et råd, der er sammensat til én ting - udtale sig om noget helt andet - og måske ligefrem får gennemtvunget en totalfredning, siger Thomas Krarup. Thomas Krarup finder det mærkværdigt, at Vildtforvaltningsrådet, der egentlig er sammensat for at sikre at landbruget og jægerne agerer i sammenspil med naturen på landet, kan frede mågerne i byerne. - Det svarer jo til, at hele AaBs Superligamandskab må bestemme, om Brøndby IF skal rykke ned. Det er helt absurd. Der mangler ganske enkelt repræsentanter fra byerne, der er plaget af måger, siger Thomas Krarup (K) Thomas Krarup understreger desuden, at beslutningen om at skyde eller frede måger burde tages på kommunalt niveau.

Opsummering:
Et nyt forslag om at frede måger møder stor kritik fra De Konservative i Aalborg Byråd.